4397 blydskap | beskutting - Forum 2.0 - jimileroux.com
4397 blydskap | beskutting
Posted by Wykus Louw on February 22, 2021 at 11:50am in Padlangs oordenkings
11 Esra het vir hulle gesê: "Gaan eet feestelike kos en drink soet drank. Deel ook uit aan hulle vir wie niks voorberei is nie, want hierdie dag is heilig vir ons Heer. Moenie neerslagtig wees nie, want die vreugde van die HERE, dit is julle toevlug." Neh. 8:11 BDV
Onder Nehemia se leiding word Jerusalem se mure voltooi. Daarop hou hulle 'n groot byeenkoms. Esra lees eers die hele wet vir die volk voor. Daarna neem die Leviete verskillende groepe mense en verduidelik vir hulle wat dit prakties beteken. Hoe meer die mense hoor, hoe meer loop die trane. Hulle besef dat hulle die wet glad nie hou nie! Met groot opregtheid wy hulle hulself dan weer aan die Here. Dit was 'n besondere en heilige dag. Uiteindelik sê Nehemia hulle moet ophou huil. Hulle moet bly wees en feesvier, want hulle maak 'n nuwe begin met die Here. Hulle vreugde in Hóm, in hulle God, is hulle beskutting en moet hulle toevlug en krag bly.
Moenie dat die vyand jou vreugde steel nie. Hy sal probeer! Behou jou vreugde as 'n geestelike prioriteit, as 'n geloofsaak. Soms is dit 'n dissipline, né, iets wat jy moet beoefen. Onthou ook dat dit veral oor ons vreugde in die Here gaan. Wees bly oor Hóm – daar lê jou krag!
Hemelse Vader, dankie vir die vreugde wat daar in 'n verhouding met U is. Dankie ook vir die vele vreugdes wat daar in hierdie lewe is. Dit wat mooi en goed is maak my bly. Liefdevolle verhoudings en opregte mense inspireer my. Help my om my vreugde, en veral my "vreugde in U", nie te verloor nie, maar te koester en te beoefen. Amen.